Pe 30 mai a avut loc finala show-ului Survivor All Stars, iar Zanni a fost ales marele câștigător. Bătălia a fost între Iancu Sterp și Zanni, însă fratele lui Culiță Sterp a pierdut competiția de la PRO TV în fața artistului și a fost mai puțin votat decât acesta.
Mama Geta, care și-a susținut băiatul pe tot parcursul competiției, a dezvăluit înainte de marea finală câți bani a primit Iancu Sterp pe săptămână de la PRO TV pentru a participa la Survivor All Stars. Mama concurentului este de părere că suma nu reflectă greutatea pe care acesta a dus-o în jungla din Republica Dominicană.
„Iancu al meu a muncit foarte mult, l-am susținut de acasă, m-am uitat mereu la televizor, săracul, cât a tras! A fost plătit, din câte am auzit, cu vreo 2.500 de euro pe săptămână, însă nu e atât de mult pentru ce au ei de făcut acolo. Important ar fi, de fapt, premiul cel mare, de 100.000 de euro.
Sper să nu-l ia tot Zanni, el a mai câștigat în altă ediție, nu ar fi corect. Să-l câștige însă cine merită, iar fiului meu să îi ajute Dumnezeu să se descurce în această finală grea! El este foarte bun la probele de forță, dacă va avea în finală, le dă clasă!
Este sportiv, știe să dea ce are mai bun în competiții, așa că se va concentra și-n această seară. Succes, puiul mamii!”, a spus mama Geta pentru Playtech.
Mama Geta: „Dacă Iancu iese câștigător și primește cei 100.000 de euro, mi-aș dori să pun eu mâna pe bani”
În cazul în care Iancu Sterp câștiga Survivor All Stars, mama Geta își făcuse deja planuri cu cei 100.000 de euro pe care fiul ei putea să îi câștige. Mama concurentului își dorea să îi construiască o casă acestuia.
„Păi, poate că nu știți, dar el stă cu mine, nu are casă, masă, nimic nu are. Dacă Iancu iese câștigător și primește cei 100.000 de euro, mi-aș dori să pun eu mâna pe bani, să mă ocup personal ca să îi fac casă din temelie.
Nu vede niciun leu! Teren are, din acești bani aduc arhitect și muncitori și îi fac casă, eu personal voi supraveghea lucrările. E bărbat, trebuie să aibă și el casa lui!”, spunea mama Geta pentru sursa mai sus menționată.
Zanni a câștigat Survivor All Stars
Finala „Survivor All Stars” 2024 a avut loc joi seara, 30 mai, de la 20.30. Doar trei concurenți au mai rămas în competiție, după ce Sorin Pușcașu a fost eliminat în semifinala „Survivor All Stars”. Andrei Ciobanu, Iancu Sterp și Zanni au fost finaliștii care au luptat pentru trofeu și marele premiu al emisiunii.
Finala competiției Survivor All Stars a fost una plină de tensiune, cu momente de neuitat pentru telespectatori. În ultimul consiliu tribal, publicul a avut ultimul cuvânt de zis și, astfel, datorită fanilor, Zanni a ridicat din nou trofeul Survivor deasupra capului!
„Yessss!”, a spus Zanni cu lacrimi în ochi, când a ridicat trofeul!